આ તરફ થયું હતું એવું કે સ્વામીશ્રી સ્નાન કર્યા પછી ધોતિયું પહેરતા હતા ત્યારે તેમને યાદ આવ્યું કે નૈરોબીવાળા અરવિંદભાઈ સાહેબ સેલવાસમાં ટિસ્યુ પેપરની એક ફેક્ટરી શરૂ કરવા માંગે છે. તેના ખાત માટેની ઈંટોનું પૂજન કરવાનું છે. તેઓને સાંજે વૉકિંગ પછીનો સમય ફાળવેલો, પણ કોઈપણ કારણસર સ્વામીશ્રીને મોડું થઈ ગયેલું, તેથી હવે વૉકિંગ કરવા રહે તો વધુ મોડું થાય. તેથી વૉકિંગમાં ન આવતાં સ્વામીશ્રીએ ધર્મચરણ સ્વામીને બોલાવડાવ્યા. તેઓ આવ્યા એટલે કહેઃ 'આપણે અરવિંદભાઈ સાહેબની ઈંટોનું પૂજન કરવાનું છે. પૂજન કોણ સંત કરાવશે?' પછી તે સંતને સૂચના આપી. પૂજાપાની થાળી, ઈંટો વગેરે તૈયાર કરાવ્યાં. કોઠારી સ્વામીને પણ બોલાવી લીધા.